Respublika ixtisoslashtirilgan ilmiy-amaliy tibbiyot markazining Namunaviy ustavini tasdiqlash toʻgʻrisida
(resolution, 2021-01-16)

Oʻzbekiston Respublikasi Prezidentining “Oʻzbekiston Respublikasi aholisiga 2017 — 2021-yillarda ixtisoslashtirilgan tibbiy yordam koʻrsatishni yanada rivojlantirish chora-tadbirlari toʻgʻrisida” 2017-yil 20-iyundagi PQ-3071-son qarorini bajarish yuzasidan, respublikaning ixtisoslashtirilgan ilmiy-amaliy tibbiyot markazlari faoliyati tashkil etilishini taʼminlash maqsadida Vazirlar Mahkamasi qaror qiladi: 1. Respublika ixtisoslashtirilgan ilmiy-amaliy tibbiyot markazining Namunaviy ustavi ilovaga muvofiq tasdiqlansin. 2. Respublika ixtisoslashtirilgan ilmiy-amaliy tibbiyot markazlariga Vazirlar Mahkamasining “Sogʻliqni saqlash tizimida eksperimentni tugallash va islohotlarni chuqurlashtirish chora-tadbirlari toʻgʻrisida” 2004-yil 8-iyundagi 264-son qarorida nazarda tutilgan tartibning quyidagi qismlari tatbiq etilsin: tashxis qoʻyish va davolash sifati standartlariga rioya qilgan holda aholiga pulli asosda yuqori malakali ixtisoslashtirilgan tibbiy yordam koʻrsatish; imtiyozli toifaga kiruvchi bemorlarga order berish, ularni shifoxonaga joylashtirish va Oʻzbekiston Respublikasi Davlat budjeti mablagʻlari hisobiga davolash qiymatini toʻlash; shoshilinch tibbiy yordamga muhtoj bemorlarni shifoxonaga joylashtirish; markazlar faoliyati daromadlarini shakllantirishning asosiy manbalari va ular faoliyatini moliyalashtirish tartibi. 3. Oʻzbekiston Respublikasi Sogʻliqni saqlash vazirligi bir oy muddatda: Respublika ixtisoslashtirilgan ilmiy-amaliy tibbiyot markazi filialining Namunaviy ustavini tasdiqlasin; ushbu qaror bilan tasdiqlangan Namunaviy ustavga muvofiq ishlab chiqilgan respublika ixtisoslashtirilgan ilmiy-amaliy tibbiyot markazlarining yangilangan ustavlarini tasdiqlasin hamda vakolatli organlarda belgilangan tartibda roʻyxatdan oʻtkazsin; vazirlik tomonidan qabul qilingan normativ-huquqiy hujjatlarni ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri A.K. Shadmanov zimmasiga hamda Oʻzbekiston Respublikasi Vazirlar Mahkamasining Sogʻliqni saqlash, ekologiya va atrof-muhitni muhofaza qilish, jismoniy tarbiya va sport masalalari axborot-tahlil departamentiga yuklansin. 1. Ushbu Namunaviy ustav Respublika ixtisoslashtirilgan ilmiy-amaliy tibbiyot markazining (keyingi oʻrinlarda Markaz deb ataladi) faoliyatini tashkil etish va moliyalashtirish tartibini belgilaydi. 2. Markaz Oʻzbekiston Respublikasi Prezidentining “Oʻzbekiston Respublikasi aholisiga 2017 — 2021-yillarda ixtisoslashtirilgan tibbiy yordam koʻrsatishni yanada rivojlantirish chora-tadbirlari toʻgʻrisida” 2017-yil 20-iyundagi PQ-3071-son qarori asosida respublika davolash-profilaktika muassasasi negizida oʻz faoliyati yoʻnalishi boʻyicha davolash-profilaktika va ilmiy-uslubiy faoliyat olib boruvchi hamda aholiga yuqori malakali ixtisoslashtirilgan tibbiy yordam koʻrsatuvchi mustaqil davlat tibbiyot tashkiloti sifatida tashkil etiladi. 3. Markaz davlat muassasasi yoxud davlat korxonasi shaklida tashkil etiladi, yuridik shaxs hisoblanadi, oʻz mustaqil balansiga ega, belgilangan tartibda Oʻzbekiston Respublikasi hududidagi banklarda hisob-kitob raqamlari va valyuta hisob raqamlarini, shaxsiy gʻazna hisob raqamlarini ochadi, Markazning toʻliq nomi yozilgan muhrga, shtamplarga va blankalarga ega. 4. Markaz yuqori malakali ixtisoslashtirilgan tibbiy yordam koʻrsatadi, shuningdek mutaxassislik turlari boʻyicha tibbiyot kadrlarini tayyorlash, qayta tayyorlash va ularning malakasini oshirish boʻyicha klinik hamda oʻquv bazasi hisoblanadi. 5. Markaz oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidenti farmonlari, qarorlari va farmoyishlariga, Oʻzbekiston Respublikasi Vazirlar Mahkamasi qarorlari va farmoyishlariga, Oʻzbekiston Respublikasi Sogʻliqni saqlash vazirligi buyruqlariga, ushbu Namunaviy ustavga va boshqa qonun hujjatlariga amal qiladi. 6. Markaz Oʻzbekiston Respublikasi Sogʻliqni saqlash vazirligiga boʻysunadi. 7. Quyidagilar Markazni tashkil etish va uning faoliyati maqsadlari hisoblanadi: yuqori malakali va yuqori sifatli hamda hozirgi zamon xalqaro talablariga mos keladigan ixtisoslashtirilgan tibbiy yordam koʻrsatishga moʻljallangan yuqori texnologik moddiy va ilmiy bazani, shuningdek ushbu yoʻnalishdagi maktabni shakllantirish; oʻz ixtisosligi boʻyicha kasalliklarga tashxis qoʻyish, ularni davolash va kasalliklarning oldini olishda aholining yuqori malakali ixtisoslashtirilgan tibbiy yordamga boʻlgan talabini qondirish. 8. Quyidagilar Markazning asosiy vazifalari hisoblanadi: a) quyidagi aholiga oʻz ixtisosligi boʻyicha yuqori malakali ixtisoslashtirilgan tibbiy yordam koʻrsatish: roʻyxati Oʻzbekiston Respublikasi Prezidentining yoki Oʻzbekiston Respublikasi Hukumatining qarorlari asosida aniqlanadigan imtiyozli toifaga kiruvchi shaxslarga bepul asosda; Oʻzbekiston Respublikasi fuqarolariga (bundan ushbu kichik bandning ikkinchi xatboshida koʻrsatilgan shaxslar mustasno), shuningdek chet ellik fuqarolarga va fuqaroligi boʻlmagan shaxslarga pulli asosda; b) mavjud tibbiyot texnikalari parkining doimiy ravishda yangilab borilishini va modernizatsiya qilinishini taʼminlash, Markazni oʻz ixtisosligi boʻyicha hozirgi zamon xalqaro talablariga mos keladigan yuqori malakali ixtisoslashtirilgan tibbiy yordam koʻrsatish imkonini beradigan zamonaviy tibbiyot asbob-uskunalari bilan jihozlash; v) Markaz faoliyatini taʼminlash uchun moliyaviy va moddiy-texnik resurslarni jalb qilish boʻyicha menejment hamda marketing ishlarini tashkil etish; g) Markaz tibbiyot xodimlarining kasbiy darajasini, shu jumladan mutaxassislarning xorijiy yetakchi tibbiyot taʼlimi muassasalarida va klinikalarida oʻz ixtisosligi boʻyicha kasalliklarga tashxis qoʻyish va ularni davolashning zamonaviy usullari boʻyicha stajirovkalarini tashkil etish hisobiga doimiy ravishda oshirib borish va takomillashtirish; d) oʻz ixtisosligi boʻyicha kasalliklarning oldini olish, ularga tashxis qoʻyish va kasalliklarni davolash boʻyicha oʻz ilgʻor usullarini va texnologiyalarini ishlab chiqishga hamda tibbiy amaliyotga joriy etishga qaratilgan ilmiy tadqiqotlar olib borish; e) oʻz ixtisosligi boʻyicha kasalliklarni davolash va ularga tashxis qoʻyishning patentlangan oʻz usullari va texnologiyalarini doimiy ravishda takomillashtirib borish hamda ularning xalqaro miqyosda eʼtirof etilishiga erishish; j) oʻz ixtisosligi boʻyicha respublika maqsadli dasturlarini ishlab chiqishda va amalga oshirishda faol ishtirok etish; z) oʻz ixtisosligi boʻyicha xorijiy yetakchi tibbiyot muassasalari bilan xalqaro hamkorlikni kengaytirish va mustahkamlash, toʻplangan tajriba, axborotlar, shuningdek mutaxassislar keng almashinuvini taʼminlash; i) hududiy ixtisoslashtirilgan tibbiyot tashkilotlariga tashkiliy-uslubiy rahbarlik qilish, ularning amaliyotiga tibbiy yordamning zamonaviy usullari va texnologiyalarini joriy etish, mintaqalarda zarur profilaktik ishlar oʻtkazishda koʻmaklashish, sayyor konsultatsiyalar, mahorat darslarini muntazam ravishda oʻtkazib borish. 9. Markaz oʻziga yuklangan vazifalarni bajarish uchun quyidagi funksiyalarni bajaradi: oʻz ixtisosligi boʻyicha hozirgi zamon xalqaro talablari darajasida kasalliklarga tashxis qoʻyish, ularni davolash va oldini olishning eng samarali, murakkab va yuqori texnologik usullariga boʻlgan respublika aholisining ehtiyojini qondiradi; oʻz ixtisosligi boʻyicha keng tarqalgan kasalliklarga tashxis qoʻyish, ularni davolash va oldini olishning ilgʻor samarali usullari hamda texnologiyalarini ishlab chiqadi va joriy etadi; Markazning filiallariga, shuningdek respublika mintaqalarida oʻz ixtisosligi boʻyicha maslahat-diagnostika tibbiy yordamini koʻrsatuvchi boshqa shu yoʻnalishdagi muassasalarga (boʻlinmalarga) tashkiliy-uslubiy va ilmiy-amaliy yordam koʻrsatadi; mintaqalarga borgan holda yuqori malakali ixtisoslashtirilgan tibbiy yordam koʻrsatadi; oʻz ixtisosligi boʻyicha oʻzining yuqori malakali mutaxassislar maktabini shakllantiradi va rivojlantiradi; Markaz ixtisosligi boʻyicha tibbiyot sohasidagi ilmiy tadqiqotlarni rivojlantirishning ustuvor yoʻnalishlari boʻyicha takliflarni koʻrib chiqish uchun Oʻzbekiston Respublikasi Sogʻliqni saqlash vazirligiga kiritadi; dori vositalarini, tibbiyot buyumlarini, shuningdek oʻz ixtisosligi boʻyicha tashxis qoʻyish va davolash usullarini klinik sinovdan oʻtkazadi; xorijdagi tibbiyot hamjamiyatiga oʻzining ilmiy va texnologik yutuqlarini taqdim etadi; oʻz ixtisosligi boʻyicha oʻzining ilmiy, oʻquv-uslubiy va axborot-maʼlumotnoma materiallarini chop etadi; tibbiyot kadrlarini, shu jumladan klinik ordinaturada, bazaviy doktoranturada, doktoranturada, katta ilmiy xodim-izlanuvchilar institutida tayyorlaydi, qayta tayyorlaydi va ularning malakasini oshiradi; Markazning tibbiyot kadrlarini tayyorlash, qayta tayyorlash va ularning malakasini oshirish, chet mamlakatlarning shu yoʻnalishdagi tibbiyot muassasalari ishtirokida qoʻshma ilmiy-amaliy tadqiqotlar oʻtkazish uchun yuqori malakali chet ellik mutaxassislarni jalb qiladi; amaliy koʻnikmalarni mustahkamlagan holda nazariy bilimlarni oʻzlashtirish asosida tibbiyot taʼlim muassasalarida shu yoʻnalishdagi mutaxassisliklar boʻyicha taʼlim sifatini oshirishga faol koʻmaklashadi. 10. Markaz oʻziga yuklangan vazifalar va funksiyalarni bajarish uchun quyidagi huquqlarga ega: qonun hujjatlarida belgilangan doirada oʻziga berilgan davlat mulkidan foydalanish va uni tasarruf etish; rivojlantirishga doir biznes-rejalarni, xarajatlar smetalarini mustaqil shakllantirish, ularning hajmlarini va shakllantirish manbalarini, shuningdek xarajatlar yoʻnalishlarini belgilash; qonun hujjatlarida belgilangan tartibda asosiy vositalarni ijaraga olish yoki ijaraga berish, grantlarni va boshqa moliyaviy yordamni jalb qilish; qonun hujjatlarida belgilangan tartibda tibbiy va boshqa xizmatlarni koʻrsatishdan tushgan daromadlar doirasida Markaz xodimlarining mehnatiga haq toʻlash va ularni moddiy ragʻbatlantirish miqdorlarini belgilash; mavjud moliyaviy resurslar doirasida asbob-uskunalar, dori vositalari va Markaz faoliyatini taʼminlash uchun zarur boʻlgan boshqa moddiy-texnik vositalar xaridini amalga oshirish; oʻz ixtisosligi boʻyicha ilmiy tadqiqotlar oʻtkazish maqsadida Oʻzbekiston Respublikasi Davlat budjetidan grantlar olish uchun tanlovlarda ishtirok etish; oʻz faoliyatini amalga oshirish jarayonida yaratilgan intellektual mulk obyektlariga doir mualliflik huquqlarini olish va ulardan foydalanish; chet ellik yuridik shaxslar bilan ilmiy va ilmiy-texnik hamkorlik qilish, shuningdek Oʻzbekiston Respublikasining qonun hujjatlariga va xalqaro shartnomalariga muvofiq tashqi iqtisodiy faoliyat olib borish; Oʻzbekiston Respublikasi Sogʻliqni saqlash vazirligi bilan kelishuvga koʻra respublika mintaqalarida filiallar tashkil etish. Markaz qonun hujjatlariga muvofiq boshqa huquqlarga ham ega boʻlishi mumkin. 11. Markaz Oʻzbekiston Respublikasi Moliya vazirligi hamda Xususiylashtirilgan korxonalarga koʻmaklashish va raqobatni rivojlantirish davlat qoʻmitasi bilan kelishuvga koʻra Oʻzbekiston Respublikasi Sogʻliqni saqlash vazirligi tomonidan belgilanadigan tariflarni shakllantirish tartibiga muvofiq tashxis qoʻyish va davolash sifati boʻyicha tasdiqlangan standartlarga koʻra koʻrsatiladigan barcha turdagi tibbiy xizmatlar narxlarini mustaqil ravishda tasdiqlaydi. 12. Markaz quyidagilarga majbur: yuqori malakali ixtisoslashtirilgan tibbiy yordamga muhtoj boʻlgan kasallarga tashxis qoʻyish va ularni davolash sifati hamda standartlarining hozirgi zamon xalqaro talablari darajasida saqlanishini va rivojlantirilishini taʼminlash; oʻz ixtisosligi boʻyicha quyidagilarga yuqori malakali ixtisoslashtirilgan tibbiy yordam koʻrsatish: roʻyxati Oʻzbekiston Respublikasi Prezidentining yoki Oʻzbekiston Respublikasi Hukumatining qarorlari asosida aniqlanadigan imtiyozli toifaga kiruvchi shaxslarga bepul asosda; Oʻzbekiston Respublikasi fuqarolariga (bundan ushbu bandning toʻrtinchi xatboshida koʻrsatilgan shaxslar mustasno), shuningdek chet ellik fuqarolarga va fuqaroligi boʻlmagan shaxslarga pulli asosda; Markazning filiallariga, shuningdek Qoraqalpogʻiston Respublikasidagi, viloyatlardagi va Toshkent shahridagi mintaqaviy boʻlinmalariga maslahat, uslubiy va texnik yordam koʻrsatish; oʻz ixtisosligi boʻyicha oldini olish, tashxis qoʻyish va davolashning yangi texnologiyalarini yaratish boʻyicha ilmiy tadqiqotlarning yuksak darajada oʻtkazilishini taʼminlash; Markaz tibbiyot xodimlarining kasbiy darajasini, shu jumladan mutaxassislarning xorijiy yetakchi tibbiyot taʼlim muassasalarida va klinikalarida kasalliklarga oʻz ixtisosligi boʻyicha tashxis qoʻyish va ularni davolashning zamonaviy usullari boʻyicha stajirovkalarini tashkil etish hisobiga doimiy ravishda oshirib borish va takomillashtirish; Markaz xodimlariga qonun hujjatlarida nazarda tutilgan mehnatni tashkil etish sharoitlarini yaratish va mehnatiga haq toʻlash, xavfsizlik texnikasi taqdim etish, ularni ijtimoiy jihatdan taʼminlash va maqsadli ijtimoiy himoya qilish; Markazning moddiy-texnik bazasini oʻz mablagʻlari va jalb etiladigan mablagʻlar hisobidan rivojlantirish hamda zamonaviy tibbiyot texnikasi va texnologiyalari bilan mustahkamlash; mol-mulkdan aniq maqsadda foydalanish, uning butligini taʼminlash; qonun hujjatlariga muvofiq buxgalteriya va statistika hisobini hamda hisobotini yuritish. Markazda qonun hujjatlariga muvofiq boshqa majburiyatlar ham boʻlishi mumkin. 13. Asosiy fondlar, shuningdek boshqa moddiy boyliklar va moliyaviy resurslar Markazning mol-mulkini tashkil etadi. 14. Markaz doimiy foydalanish huquqlari asosida yer uchastkasiga egalik qiladi, qonun hujjatlarida belgilangan tartibda oʻz faoliyatining maqsadlariga, mulkdorning topshiriqlariga va mol-mulkning maqsadiga muvofiq oʻziga biriktirilgan mol-mulkka egalik qiladi, undan foydalanadi va uni tasarruf etadi, bunda budjet mablagʻlari va budjetdan tashqari mablagʻlardan samarali foydalanishni taʼminlaydi. 15. Markaz qonun hujjatlarida belgilangan tartibda vaqtincha foydalanilmayotgan binolarni shartnoma asosida ijaraga berish, tushgan mablagʻlarni Markazni moddiy-texnik rivojlantirish uchun ishlatish, shuningdek asbob-uskunalar va mol-mulkni qonun hujjatlarida nazarda tutilgan tartibda balansdan chiqarish huquqiga ega. 16. Markaz kengashi Markazning yuqori boshqaruv organi hisoblanadi. Markaz kengashi 7 kishidan iborat boʻlib, Markaz direktoridan, Markazning yetakchi tibbiyot va ilmiy xodimlaridan tashkil topadi. Markaz kengashi faoliyatida Oʻzbekiston Respublikasi Sogʻliqni saqlash vazirligining vakolatli vakillari ishtirok etadilar. Markaz kengashi toʻgʻrisidagi nizom va uning shaxsiy tarkibi Markaz mehnat jamoasi umumiy yigʻilishining qarori bilan tasdiqlanadi. Markaz direktori ayni bir vaqtda Markaz kengashi raisi hisoblanadi. 17. Markaz kengashining asosiy vazifalari quyidagilardan iborat: Markazning moliyaviy-xoʻjalik va tibbiy faoliyatini boshqarish, shuningdek Markaz faoliyatining samaradorligini oshirishga qaratilgan tavsiyalarni ishlab chiqish; rivojlanish strategiyasini ishlab chiqish, Markaz investitsiya va ilmiy-texnik siyosatining asosiy yoʻnalishlarini belgilash; yillik biznes-rejalarni va moliyaviy hisobotlarni tasdiqlash; aholiga pulli asosda koʻrsatiladigan tibbiy yordam turlari narxlarini belgilangan tartibda tasdiqlash; Markazdagi, shuningdek uning filiallari va vakolatxonalaridagi munosabatlarni tartibga soluvchi normativ hujjatlarni tasdiqlash. 18. Markaz tuzilmasi Markaz konsultativ poliklinikasining belgilangan bemor oʻrinlari fondi va kontingentlarni qabul qilish quvvati doirasida Markaz kengashi tomonidan ushbu Namunaviy ustavning 1-ilovasiga muvofiq belgilanadi va Oʻzbekiston Respublikasi Sogʻliqni saqlash vazirligi tomonidan tasdiqlanadi. 19. Markazning joriy faoliyatiga rahbarlikni Oʻzbekiston Respublikasi Sogʻliqni saqlash vaziri tomonidan Oʻzbekiston Respublikasi Vazirlar Mahkamasi bilan kelishilgan holda tayinlanadigan va lavozimdan ozod etiladigan direktor amalga oshiradi. 20. Markaz direktori: Markaz nomidan oʻz faoliyatini olib boradi, Markazning moliya-xoʻjalik faoliyatiga rahbarlik qiladi, Markaz nomidan shartnomalar tuzadi, Markaz faoliyati bilan bogʻliq boʻlgan boshqa masalalarni hal qiladi; Markaz va uning filiallari xodimlari ishlarini oʻz vakolatlari doirasida tashkil etadi va boshqaradi, Markaz va uning filiallari xodimlari tomonidan bajarilishi shart boʻlgan buyruqlar chiqaradi, Markaz xodimlarini qonun hujjatlariga muvofiq ishga qabul qiladi va ishdan boʻshatadi; Oʻzbekiston Respublikasi Sogʻliqni saqlash vaziriga filial direktori (rahbari) nomzodini lavozimga tayinlash va lavozimidan ozod etish uchun taqdim etadi; Markaz faoliyati uchun javob beradi. 21. Markaz direktori oʻrinbosarlari Oʻzbekiston Respublikasi Sogʻliqni saqlash vaziri tomonidan Markaz direktorining taqdimnomasiga binoan lavozimga tayinlanadi va lavozimdan ozod etiladi. 22. Markazda uning yetuk ilmiy xodimlaridan va mutaxassislaridan iborat Ilmiy kengash tashkil etiladi. 23. Markazning Ilmiy kengashi toʻgʻrisidagi nizom va uning shaxsiy tarkibi Markaz direktori tomonidan tasdiqlanadi. 24. Oʻzbekiston Respublikasi Sogʻliqni saqlash vazirligi Markazning aholiga yuqori malakali ixtisoslashtirilgan tibbiy yordam koʻrsatish boʻyicha faoliyatini nazorat qiladi. 25. Markaz faoliyati: Oʻzbekiston Respublikasining Davlat budjeti mablagʻlari; Markazning oʻz daromadlari; grantlar va xayriya yordami; qonun hujjatlarida taqiqlanmagan boshqa manbalar hisobidan moliyalashtiriladi. 26. Markazning oʻz daromadlari quyidagilar hisobiga shakllantiriladi: aholiga pulli tibbiy xizmatlar koʻrsatish; Markazning ilmiy va oʻquv bazasida boshqa tibbiyot muassasalarining shu yoʻnalishdagi mutaxassislarini tayyorlash; ilmiy-tadqiqot ishlarini olib borish; qonun hujjatlarida taqiqlanmagan boshqa manbalar. 27. Oʻzbekiston Respublikasi Davlat budjeti mablagʻlari quyidagi maqsadlarga ajratiladi: ushbu Namunaviy ustavning 2-ilovasiga muvofiq poliklinikaning mavjud bemor oʻrinlari fondi va kontingentlarni qabul qilish quvvatining foiz nisbatida imtiyozli toifaga kiruvchi bemorlarga bepul asosda, shu jumladan shoshilinch tartibda yuqori malakali ixtisoslashtirilgan tibbiy yordam koʻrsatish boʻyicha Markaz tomonidan koʻrsatiladigan xizmatlarga haq toʻlash; aholiga imtiyozli tariflar boʻyicha ayrim turdagi yuqori texnologik (qimmat turadigan) tibbiy xizmatlar koʻrsatish bilan bogʻliq xizmatlarga haq toʻlash. Ularning roʻyxati va toʻlanadigan haq foizi Sogʻliqni saqlash vazirligi tomonidan Oʻzbekiston Respublikasi Moliya vazirligi bilan kelishilgan holda aniqlanadi. Aholiga imtiyozli tariflar boʻyicha koʻrsatiladigan ayrim turdagi texnologik (qimmat turadigan) tibbiy xizmatlar roʻyxati va toʻlanadigan haq foizi zaruratga qarab, biroq uch yilda kamida bir marta qayta koʻrib chiqiladi; Markazni sogʻliqni saqlashni rivojlantirishga doir davlat dasturlari va Oʻzbekiston Respublikasining har yillik investitsiya dasturlari doirasida zamonaviy tibbiyot asbob-uskunalari va texnikalari bilan jihozlash; Markazni mukammal taʼmirlash, qayta qurish; ilmiy-tadqiqot faoliyati uchun grantlar shaklida. 28. Markazga aholiga yuqori malakali ixtisoslashtirilgan tibbiy xizmatlar koʻrsatish bilan bogʻliq xizmatlarga haq toʻlash uchun ajratiladigan Oʻzbekiston Respublikasi Davlat budjeti mablagʻlarining aniq miqdori Oʻzbekiston Respublikasi Sogʻliqni saqlash vazirligi va Markaz tomonidan “Sogʻliqni saqlash” sohasiga har yili budjetdan ajratiladigan mablagʻlar doirasida tegishli yuqori malakali ixtisoslashtirilgan tibbiy yordam olishga boʻlgan ehtiyojga qarab aniqlanadi. 29. Markazga budjet mablagʻlari Oʻzbekiston Respublikasi Sogʻliqni saqlash vazirligi tomonidan har oyda alohida qatorda qismlarga boʻlinmagan holda ajratiladi. 30. Markaz xodimlari soni, ularning ish haqi va moddiy ragʻbatlantirish miqdori bajarilayotgan ishlarning murakkabligi, sifati va hajmiga qarab Markaz direktori tomonidan mustaqil ravishda tasdiqlanadi. 31. Markaz tibbiy xizmatlar koʻrsatishdan va boshqa xizmatlardan tushgan daromadlar doirasida mustaqil ravishda: Markaz daromadlari va xarajatlari smetasini ishlab chiqadi hamda tasdiqlaydi; Markaz xodimlarining mehnatiga haq toʻlash va ularni moddiy ragʻbatlantirish toʻgʻrisidagi nizomni ishlab chiqadi va tasdiqlaydi; qonun hujjatlarida belgilangan tartibda shtat jadvalini tasdiqlaydi va lavozim maoshining bazaviy miqdoridan kelib chiqib, lavozim maoshlarini, shuningdek miqdori cheklanmaydigan ustama va qoʻshimcha haqlarni belgilaydi. 32. Markaz xoʻjalik faoliyatidan tushgan daromadlarni mustaqil ravishda tasarruf etadi. Markazning oʻz moliyaviy-xoʻjalik faoliyati natijasida olgan foydasi Oʻzbekiston Respublikasi Davlat budjetiga tegishli soliqlar va boshqa majburiy toʻlovlar toʻlangandan keyin Markaz ixtiyorida qoladi hamda belgilangan tartibda: Markazning moddiy-texnik bazasini yangilash, modernizatsiyalash va kengaytirish, zamonaviy tibbiyot texnikasini, inventar va asbob-uskunalarni xarid qilish; Markaz xodimlarini moddiy ragʻbatlantirish; aylanma mablagʻlarni toʻldirish; Markaz mutaxassislarini tayyorlash, qayta tayyorlash va ularning malakasini oshirish; mahsulot va xizmatlarni reklama qilish; Markaz faoliyatini taʼminlash bilan bogʻliq boshqa maqsadlar uchun foydalaniladi. Bunda Markaz ushbu bandda koʻrsatilgan xarajatlarning ustuvorlik tartibini, yoʻnalishlarini va nisbatini oʻzi belgilaydi. 33. Markaz qonun hujjatlarida belgilangan tartibda buxgalteriya hisobi va hisobotini yuritadi, ularni Oʻzbekiston Respublikasi Sogʻliqni saqlash vazirligiga va Oʻzbekiston Respublikasi Davlat statistika qoʻmitasiga taqdim etadi, hujjatlarning butligi va kelishilgan roʻyxatga muvofiq davlatga saqlash uchun topshirilishi uchun javob beradi. 34. Markazning moliya-xoʻjalik faoliyatini nazorat qilish va tekshirish moliya organlari, davlat soliq xizmati organlari, boshqa davlat organlari tomonidan ularning oʻz vakolati doirasida, shuningdek qonun hujjatlarida nazarda tutilgan tartibda auditor tashkilotlar tomonidan ular bilan tuzilgan shartnomalar asosida amalga oshiriladi. 35. Markazni qayta tashkil etish va tugatish qonun hujjatlarida belgilangan tartibda amalga oshiriladi. T/r Markazning nomi Bemor oʻrinlari fondi Poliklinikaning bir smenada kontingentlarni qabul qilish quvvati 1. Akademik V. Vohidov nomidagi Respublika jarrohlik ixtisoslashtirilgan ilmiy-amaliy tibbiyot markazi 370 300 2. Respublika urologiya ixtisoslashtirilgan ilmiy-amaliy tibbiyot markazi 100 200 3. Respublika kardiologiya ixtisoslashtirilgan ilmiy-amaliy tibbiyot markazi 200 250 4. Respublika koʻz mikroxirurgiyasi ixtisoslashtirilgan ilmiy-amaliy tibbiyot markazi 50 150 5. Respublika terapiya va tibbiy reabilitatsiya ixtisoslashtirilgan ilmiy-amaliy tibbiyot markazi 400 150 6. Respublika akusherlik va ginekologiya ixtisoslashtirilgan ilmiy-amaliy tibbiyot markazi 236 240 7. Akademik Y.X. Toʻraqulov nomidagi Respublika endokrinologiya ixtisoslashtirilgan ilmiy-amaliy tibbiyot markazi 288 250 8. Respublika dermatovenerologiya va kosmetologiya ixtisoslashtirilgan ilmiy-amaliy tibbiyot markazi 160 70 9. Respublika pediatriya ixtisoslashtirilgan ilmiy-amaliy tibbiyot markazi 380 200 10. Respublika ftiziatriya va pulmonologiya ixtisoslashtirilgan ilmiy-amaliy tibbiyot markazi 500 50 11. Respublika travmatologiya va ortopediya ixtisoslashtirilgan ilmiy-amaliy tibbiyot markazi 240 250 12. Respublika neyroxirurgiya ixtisoslashtirilgan ilmiy-amaliy tibbiyot markazi 158 100 13. Respublika onkologiya va tibbiy radiologiya ixtisoslashtirilgan ilmiy-amaliy tibbiyot markazi 370 200 T/r Markazning nomi Quyidagilar uchun foiz miqdori: Rejalashtirilgan tibbiy xizmatlar bolalar uchun rejalashtirilgan tibbiy xizmatlar shoshilinch tibbiy xizmatlar 1. Akademik V. Vohidov nomidagi Respublika jarrohlik ixtisoslashtirilgan ilmiy-amaliy tibbiyot markazi 30 100 8 2. Respublika urologiya ixtisoslashtirilgan ilmiy-amaliy tibbiyot markazi 30 - 2 3. Respublika kardiologiya ixtisoslashtirilgan ilmiy-amaliy tibbiyot markazi 30 - 5 4. Respublika koʻz mikroxirurgiyasi ixtisoslashtirilgan ilmiy-amaliy tibbiyot markazi 30 100 3 5. Respublika terapiya va tibbiy reabilitatsiya qilish ixtisoslashtirilgan ilmiy-amaliy tibbiyot markazi 30 100 2 6. Respublika akusherlik va ginekologiya ixtisoslashtirilgan ilmiy-amaliy tibbiyot markazi 30 100 10 7. Akademik Y.X. Toʻraqulov nomidagi Respublika endokrinologiya ixtisoslashtirilgan ilmiy-amaliy tibbiyot markazi 30 100 15 8. Respublika dermatovenerologiya va kosmetologiya ixtisoslashtirilgan ilmiy-amaliy tibbiyot markazi 30 100 - 9. Respublika pediatriya ixtisoslashtirilgan ilmiy-amaliy tibbiyot markazi - 100 - 10. Respublika ftiziatriya va pulmonologiya ixtisoslashtirilgan ilmiy-amaliy tibbiyot markazi 100 - - 11. Respublika travmatologiya va ortopediya ixtisoslashtirilgan ilmiy-amaliy tibbiyot markazi 50* 100 15 12. Respublika neyroxirurgiya ixtisoslashtirilgan ilmiy-amaliy tibbiyot markazi 50* 100 15 13. Respublika onkologiya va tibbiy radiologiya ixtisoslashtirilgan ilmiy-amaliy tibbiyot markazi 100 - -